Številka: 0130-1/2021/10

Datum: 8. 3. 2021

**POROČILO O DELU URADNIŠKEGA SVETA ZA LETO 2020**

1. **Tematski del**

V skladu z določbami Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08 – ZTFI-A, 69/08 – ZZavar-E, 40/12 – ZUJF, 158/20 – ZIntPK-C in 203/20 – ZIUPOPDVE; v nadaljevanjem besedilu: ZJU) je glavna naloga Uradniškega sveta skrb za izvajanje izbire uradnikov na položaju v skladu s Standardi strokovne usposobljenosti z merili za izbiro in metodami preverjanja usposobljenosti uradnikov na položajih v državni upravi (v nadaljnjem besedilu: Standardi strokovne usposobljenosti) in Poslovnikom o delu posebnih natečajnih komisij.

V letu 2020 je Uradniški svet zaradi epidemije COVID-19 s pomočjo strokovne službe Ministrstva za javno upravo (v nadaljnjem besedilu: Strokovna služba MJU) večino rednih sej Uradniškega sveta in posebnih natečajnih komisij izvedel v spletni obliki, v ta namen pa so bile potrebne tudi določene dopolnitve obeh poslovnikov – Poslovnika Uradniškega sveta in Poslovnika o delu posebnih natečajnih komisij.

Vlada Republike Slovenije je v juniju 2020 na podlagi četrtega odstavka 176. člena ZJU razrešila dotedanje člane Uradniškega sveta in namesto njih imenovala Anito Manfreda, dr. Mitjo Horvata, Fidela Krupića in dr. Vido Čadonič Špelič. Z zahtevano večino je bil kot nov predsednik Uradniškega sveta izvoljen Rastko Rafael Kozlevčar, za namestnika predsednika Uradniškega sveta pa je bil imenovan Fidel Krupić.

Člani Uradniškega sveta so tudi v letu 2020 sproti dopolnjevali seznam strokovnjakov ter seznam uradnikov in predstavnikov sindikata za člane posebnih natečajnih komisij. Stalna točka dnevnega reda je bila tudi izmenjava izkušenj članov Uradniškega sveta z vodenjem posebnih natečajnih komisij. Člani Uradniškega sveta so iz razprav pod to točko zaznali trend, da na posebne javne natečaje pogosto prispe zgolj ena prijava oziroma da se tudi sicer število prijav zmanjšuje glede na pretekla leta.

V tej zvezi je strokovna služba MJU pripravila pregled števila prijav po posameznih javnih natečajih oziroma povprečnega števila prijav na posebne javne natečaje od leta 2012. Iz pregleda je razvidno, da povprečno število prijav na posebne javne natečaje od leta 2015 dalje vztrajno pada. Tako jih je bilo leta 2015 4,71, v lanskem letu in v letu 2019 pa še samo 2.62 oz. 2,61. V sodelovanju s Fakulteto za upravo je zato predvidena študijska praksa, ki se bo posebej ukvarjala za navedeno problematiko. Pri tem je bila kot sporna ponovno izpostavljena določba 83. člena ZJU, ki funkcionarju omogoča razrešitev uradnika na položaju brez obrazložitve v letu dni od nastopa funkcije oz. položaja, kar po mnenju članov nedvomno negativno vpliva na motivacijo potencialnih kandidatov, poleg navedenega pa tudi imenovanje vršilcev dolžnosti pri drugih potencialnih kandidatih vzbudi vtis kot da je položajno uradniško delovno mesto že vnaprej zasedeno. Upad števila prijav je po mnenju članov Uradniškega sveta povezan tudi z nestimulativnostjo obstoječega plačnega sistema.

V letu 2020 so člani Uradniškega sveta nadaljevali s procesom prenove Standardov strokovne usposobljenosti s poudarkom na določitvi vsebine testiranja vodstvenega potenciala kandidatov in umestitvi testiranja vodstvenega potenciala v sam postopek. V ta namen je strokovna služba MJU poiskala izvajalca, ki je opravil testi vodstvenega potenciala članov Uradniškega sveta. Na podlagi opravljenega testa je bilo ugotovljeno, da je smiselna vključitev testiranja vodstvenega potenciala v Standarde strokovne usposobljenosti, da pa ocena zunanjega strokovnjaka ne bi smela biti per se izločitveni kriterij pri sprejemanju končne ocene strokovne usposobljenosti kandidatov, sam test vodstvenega potenciala pa bi moral biti bolj prilagojen specifičnosti potrebnih zahtev pri iskanju najbolj strokovno usposobljenih uradnikov na položaju v državni upravi.

1. **Vloga strokovne službe Ministrstva za javno upravo pri delu Uradniškega sveta in posebnih natečajnih komisij**

Strokovna služba MJU v skladu z določilom petega odstavka 178. člena ZJU opravlja strokovno-tehnična in administrativna opravila za Uradniški svet in skrbi za pripravo predlogov dnevnega reda, gradiv za obravnavo, vabil, zapisnikov, zahtevkov za izplačilo sejnin, realizacijo sklepov in vodi statistiko. Ob navedenem strokovna služba skrbi tudi za strokovno-tehnično in administrativno podporo posebnim natečajnim komisijam, in sicer z zbiranjem prijav kandidatov, datumskim usklajevanjem sej posebnih natečajnih komisij in vabljenjem kandidatov, s pripravo osnutkov sklepov o strokovni (ne)primernosti prijavljenih kandidatov ter s posredovanjem seznamov primernih kandidatov z vsemi potrebnimi prilogami.

Strokovna služba MJU je v letu 2020 pripravila vsa potrebna gradiva za redne in dopisne seje Uradniškega sveta, med drugim tudi gradiva za obravnavo ter sprejem sprememb oziroma čistopisov Poslovnika o delu posebnih natečajnih komisij in Poslovnika Uradniškega sveta. Nudila je tehnično pomoč v zvezi z izvedbo spletnih sej, in sicer tako članom posebnih natečajnih komisij kot tudi kandidatom. Za člane Uradniškega sveta je pripravila priročnik o delu Uradniškega sveta in posebnih natečajnih komisij, ki je prvi tovrstni celostni priročnik. V upravnem sporu je pripravila odgovor na tožbo ter pripravljalne vloge. Za potrebe obveščanja javnosti o delu Uradniškega sveta in njegovih posebnih natečajnih komisij je strokovna služba v sodelovanju s Službo za odnose z javnostmi v MJU pripravljala odgovore na novinarska vprašanja o poteku posebnih natečajnih postopkov, urejala pa je tudi spletno stran Uradniškega sveta.

**III. Statistični podatki**

V letu 2020 se je Uradniški svet sestal na 8 rednih sejah in 5 dopisnih sejah. Podanih je bilo 76 predlogov za začetek postopka posebnih javnih natečajev in imenovanih 68 posebnih natečajnih komisij, od tega je bilo 12 ponovitev postopkov posebnih javnih natečajev. Izvedenih je bilo 71 sej posebnih natečajnih komisij.

Iz statističnega prikaza, ki je priloga tega poročila, je razvidno število prijavljenih kandidatov na posebne javne natečaje po spolu, prav tako po spolu pa je razvidno tudi število kandidatov, ki so se uvrstili v izbirni postopek in število kandidatov, ki so bili ocenjeni kot primerni za položajna uradniška delovna mesta, za katera so kandidirali.

Rastko Rafael KOZLEVČAR

PREDSEDNIK URADNIŠKEGA SVETA

**PRILOGA:**

- Statistični prikaz prijavljenih kandidatov na posebne javne natečaje v letu 2020

**PRILOGA – STATISTIČNI PRIKAZ PRIJAVLJENIH KANDIDATOV NA JAVNE NATEČAJE V PRISTOJNOSTI URADNIŠKEGA SVETA V LETU 2020**

Na posebne javne natečaje, objavljene v letu 2020 se je skupno prijavilo 174 kandidatov, od tega 79 žensk in 95 moških.

Od 174 prijavljenih kandidatov je bilo 129 kandidatov uvrščenih v izbirni postopek, pri čemer je bilo 77 kandidatov primernih, 52 pa ne. Zaradi neizpolnjevanja pogojev 8 kandidatov v postopek ni bilo uvrščenih, 37 kandidatov pa je odstopilo.

Izmed 59 žensk, ki so bile uvrščene v izbirni postopek, je bilo primernih 35 oziroma 59%. Izmed 70 moških, uvrščenih v izbirni postopek je bilo primernih 42 oziroma 60%.

Med vsemi prijavljenimi kandidati prevladujejo kandidati stari nad 55 let (28%), sledijo pa kandidati, stari od 35 do 44 let (26% vseh kandidatov).

Med **primernimi kandidati** prevladujejo kandidati stari nad 55 let (31% vseh primernih kandidatov), sledijo pa kandidati stari med 35 in 44 let (23% vseh primernih kandidatov).

Med **neprimernimi kandidati** odstopajo kandidati do 35 let in kandidati med 45 in 49 let.

Med vsemi **prijavljenimi kandidati** je bilo 41% kandidatov zaposlenih v organu, ki je razpisal javni natečaj, 18% takih kandidatov, ki so bili v času prijave zaposleni drugje v državni upravi in 41% kandidatov zaposlenih izven državne uprave.

Med vsemi **primernimi kandidati** pa je bilo 73% takih kandidatov, ki so bili v času prijave zaposleni v organu, ki razpisuje postopek, 12% je bilo zaposlenih drugje v državni upravi, medtem ko je bilo 15% primernih kandidatov v času kandidature zaposlenih izven državne uprave.